CELEX: 32022R0686
Language: bg
Date: 2022-04-28 00:00:00
Title: Регламент за изпълнение (ЕС) 2022/686 на Комисията от 28 април 2022 година за изменение на регламенти за изпълнение (ЕС) 2015/1295 и (ЕС) № 540/2011 по отношение на условията за одобряване на активното вещество сулфоксафлор (текст от значение за ЕИП)

29.4.2022   
               
               
                  BG
               
               
                  Официален вестник на Европейския съюз
               
               
                  L 126/18
               
            
         РЕГЛАМЕНТ ЗА ИЗПЪЛНЕНИЕ (ЕС) 2022/686 НА КОМИСИЯТА
         от 28 април 2022 година
         за изменение на регламенти за изпълнение (ЕС) 2015/1295 и (ЕС) № 540/2011 по отношение на условията за одобряване на активното вещество сулфоксафлор
         (текст от значение за ЕИП)
         ЕВРОПЕЙСКАТА КОМИСИЯ
         като взе предвид Договора за функционирането на Европейския съюз,
         като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално първата възможност, посочена в член 21, параграф 3, и член 78, параграф 2 от него,
         като има предвид, че:
         
                     (1)
                  
                  
                     С Регламент за изпълнение (ЕС) 2015/1295 на Комисията (2) активното вещество сулфоксафлор се одобрява и поради това се включва в приложението към Регламент за изпълнение (ЕС) № 540/2011 на Комисията (3).
                  
               
                     (2)
                  
                  
                     В Регламент за изпълнение (ЕС) 2015/1295 се предвижда също така предоставянето на допълнителна потвърждаваща информация относно риска за медоносните пчели чрез различните пътища на експозиция, по-специално нектар, пчелен прашец, гутационна течност и прах; риска за медоносните пчели, които събират нектар или пчелен прашец от следващите култури и цъфтящите плевели; риска за опрашителите, различни от медоносните пчели, и риска за пчелното пило.
                  
               
                     (3)
                  
                  
                     Заявителят предостави изискваната потвърждаваща информация в срока, предвиден в Регламент за изпълнение (ЕС) 2015/1295.
                  
               
                     (4)
                  
                  
                     В съответствие с договореното между Ирландия и Чешката република — държавата членка докладчик и държавата членка съдокладчик — Чешката република направи оценка на предоставената от заявителя потвърждаваща информация. На 12 март 2018 г. Чешката република представи своята оценка под формата на допълнение към проекта на доклада за оценка на останалите държави членки, Комисията и Европейския орган за безопасност на храните (Органа).
                  
               
                     (5)
                  
                  
                     Беше проведена консултация с държавите членки, заявителя и Органа и те бяха приканени да представят коментари относно оценката на потвърждаващата информация, извършена от държавата членка съдокладчик.
                  
               
                     (6)
                  
                  
                     На 20 септември 2018 г. Органът публикува технически доклад (4), в който се обобщават резултатите от консултацията относно сулфоксафлор.
                  
               
                     (7)
                  
                  
                     Тъй като по време на консултацията относно допълнението към проекта на доклада за оценка бяха изразени разнородни мнения, Комисията се консултира с Органа и поиска от него да представи заключение по всички въпроси, по които има разнородни мнения.
                  
               
                     (8)
                  
                  
                     Органът публикува заключението си относно оценката на риска на 28 март 2019 г. (5) Комисията се консултира допълнително с Органа във връзка с риска за пчелите. По-специално, Комисията поиска от Органа да завърши оценката на мерките за намаляване на разнасянето при пръскане, необходими за предпазване на земните пчели и самотните пчели, които се намират в синорите, от експозиция на сулфоксафлор и на риска за пчелите от водата във влажните зони.
                  
               
                     (9)
                  
                  
                     Органът публикува своето актуализирано заключение на 30 март 2020 г. (6).
                  
               
                     (10)
                  
                  
                     В актуализираното си заключение Органът прецени, че с оглед на резултата от оценката на предоставената от заявителя потвърждаваща информация рискът за пчелите при употреба в постоянни култивационни съоръжения е приемлив. Оценката на риска за земните пчели и самотните пчели от употреба на открито обаче не можеше да бъде завършена. Поради това не беше възможно Органът да стигне до заключението, че за земните пчели и самотните пчели съществува нисък риск от употреба на открито.
                  
               
                     (11)
                  
                  
                     Проектът на доклада за оценка, допълнението и актуализираното заключение на Органа бяха разгледани от държавите членки и от Комисията в рамките на Постоянния комитет по растенията, животните, храните и фуражите и на 28 януари 2022 г. те бяха финализирани. Междувременно докладът за преразглеждане на сулфоксафлор беше актуализиран.
                  
               
                     (12)
                  
                  
                     На заявителя бе дадена възможност да представи коментари по актуализирания доклад за преразглеждане.
                  
               
                     (13)
                  
                  
                     Въпреки изложените от заявителя доводи обаче Комисията стигна до заключението, че рискът за пчелите от употребата на сулфоксафлор на открито не може да бъде изключен. Следователно, в съответствие с член 21, параграф 3 от Регламент (ЕО) № 1107/2009 във връзка с член 6 от него, е необходимо и целесъобразно одобрението на сулфоксафлор да бъде ограничено само за употреба в постоянни култивационни съоръжения.
                  
               
                     (14)
                  
                  
                     Поради това регламенти за изпълнение (ЕС) 2015/1295 и (ЕС) № 540/2011 следва да бъдат съответно изменени.
                  
               
                     (15)
                  
                  
                     На държавите членки следва да се предостави достатъчно време да отнемат или изменят разрешенията за продукти за растителна защита, съдържащи сулфоксафлор, които не отговарят на ограниченията на условията за одобрение.
                  
               
                     (16)
                  
                  
                     За продуктите за растителна защита, съдържащи сулфоксафлор, за които държавите членки предоставят гратисен период в съответствие с член 46 от Регламент (ЕО) № 1107/2009, този период следва да бъде възможно най-кратък и да изтича не по-късно от 12 месеца след влизането в сила на настоящия регламент.
                  
               
                     (17)
                  
                  
                     Предвид цялата налична относима информация се счита за нецелесъобразно одобрението на активното вещество за употреба на открито към този момент да бъде запазено. Съгласно настоящия регламент обаче заявителят не се възпрепятства да представя допълнителна информация за изменение на условията за одобрение, както е предвидено в членове 7 и 14 от Регламент (ЕО) № 1107/2009, и тази информация ще бъде разгледана в разумен срок, както е предвидено в посочения регламент.
                  
               
                     (18)
                  
                  
                     Постоянният комитет по растенията, животните, храните и фуражите не даде становище в срока, определен от неговия председател. Беше счетено за необходимо да се изготви акт за изпълнение и председателят представи проект на акта за изпълнение на апелативния комитет за допълнително обсъждане. Апелативният комитет не представи становище,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Изменение на Регламент за изпълнение (ЕС) 2015/1295
            Приложение I към Регламент за изпълнение (ЕС) 2015/1295 се изменя в съответствие с приложение I към настоящия регламент.
         
         
            Член 2
            Изменение на Регламент за изпълнение (ЕС) № 540/2011
            Приложението към Регламент за изпълнение (ЕС) № 540/2011 се изменя в съответствие с приложение II към настоящия регламент.
         
         
            Член 3
            Преходни мерки
            При необходимост държавите членки отнемат или изменят разрешенията за продукти за растителна защита, съдържащи активното вещество сулфоксафлор, най-късно до 19 ноември 2022 г.
         
         
            Член 4
            Гратисен период
            Всеки гратисен период, предоставен от държавите членки в съответствие с член 46 от Регламент (ЕО) № 1107/2009, изтича най-късно на 19 май 2023 г.
         
         
            Член 5
            Влизане в сила
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 28 април 2022 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 309, 24.11.2009 г., стр. 1.
         
            (2)  Регламент за изпълнение (ЕС) 2015/1295 на Комисията от 27 юли 2015 г. за одобряване на активното вещество сулфоксафлор в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 на Комисията (OB L 199, 29.7.2015г., стр. 8).
         
            (3)  Регламент за изпълнение (ЕС) № 540/2011 на Комисията от 25 май 2011 г. за прилагане на Регламент (ЕО) № 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).
         
            (4)  ЕОБХ (Европейски орган за безопасност на храните), 2018 г. Технически доклад за резултатите от консултацията с държавите членки, заявителя и ЕОБХ относно оценката на риска от употребата на активното вещество сулфоксафлор като пестицид въз основа на предоставените потвърждаващи данни. Допълнителна публикация на ЕОБХ 2018:EN-1474. стр. 73.
         
            (5)  ЕОБХ (Европейски орган за безопасност на храните), 2019. Заключение относно рецензията на оценката на риска от употребата на активното вещество сулфоксафлор като пестицид въз основа на представените потвърждаващи данни. EFSA Journal (Бюлетин на ЕОБХ) 2019; 17(3):5633, 14 стр.
         
            (6)  ЕОБХ (Европейски орган за безопасност на храните), 2020. Заключение относно рецензията на оценката на риска от употребата на активното вещество сулфоксафлор като пестицид въз основа на представените потвърждаващи данни. EFSA Journal (Бюлетин на ЕОБХ) 2020; 18(3):6056, 15 стр.
      
      
         
            ПРИЛОЖЕНИЕ I
            В приложение I към Регламент за изпълнение (ЕС) 2015/1295 текстът на колоната „Специфични разпоредби“ се заменя със следното:
            
               „Може да бъде разрешена единствено употребата в постоянни култивационни съоръжения.
               За прилагането на единните принципи, упоменати в член 29, параграф 6 от Регламент (ЕО) № 1107/2009, се вземат под внимание заключенията от доклада за преразглеждане на сулфоксафлор, и по-специално допълнения I и II към него, във вида, в който е финализиран от Постоянния комитет по растенията, животните, храните и фуражите на 29 май 2015 г. и актуализиран на 28 януари 2022 г.
               При тази цялостна оценка държавите членки обръщат особено внимание на риска за пчелите и земните пчели, извършващи опрашване, когато продукти, съдържащи веществото, се прилагат в култивационни съоръжения.
               Когато е целесъобразно, условията за употреба включват мерки за ограничаване на риска.“
            
         
      
      
         
            ПРИЛОЖЕНИЕ II
            Текстът на колоната „Специфични разпоредби“ от ред 88 — сулфоксафлор — в част Б от приложението към Регламент за изпълнение (ЕС) № 540/2011 се заменя със следното:
            
               „Може да бъде разрешена единствено употребата в постоянни култивационни съоръжения.
               За прилагането на единните принципи, упоменати в член 29, параграф 6 от Регламент (ЕО) № 1107/2009, се вземат под внимание заключенията от доклада за преразглеждане на сулфоксафлор, и по-специално допълнения I и II към него, във вида, в който е финализиран от Постоянния комитет по растенията, животните, храните и фуражите на 29 май 2015 г. и актуализиран на 28 януари 2022 г.
               При тази цялостна оценка държавите членки обръщат особено внимание на риска за пчелите и земните пчели, извършващи опрашване, когато продукти, съдържащи веществото, се прилагат в култивационни съоръжения.
               Когато е целесъобразно, условията за употреба включват мерки за ограничаване на риска.“